Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2019/C 419/11)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotluse leiab Euroopa Komisjoni andmebaasist DOOR.

KOONDDOKUMENT

„MEL DE BARROSO“

ELi nr: PDO-PT-0229-AM02 – 31.7.2019

KPN (X) KGT ( )

1. Nimetus(ed)

„Mel de Barroso“

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.4. Muud loomse päritoluga tooted (munad, mesi, mitmesugused piimatooted (v.a või) jne)

3.2. Punktis 1 esitatud nimetusele vastava toote kirjeldus

„Mel de Barroso“ mesi on Apis mellifera iberiensis mesilaste poolt kohalike meetaimede nektarist toodetud mesi, millel on järgmised omadused:

— niiskusesisaldus: alla 18 %;

— redutseerivad suhkrud (fruktoos, glükoos): üle 65 %;

— tuhasisaldus: alla 0,6 %;

— lahustumatud ained: alla 0,1 %;

— värvus: üle 80 mm Pfundi skaala järgi;

— kanarbikuliste õietolmu sisaldus: valdav, alati üle 15 %;

— eukalüpti õietolmu sisaldus: alla 5 %.

Mett „Mel de Barroso“, milles kanarbikuliste õietolmu sisaldus on üle 35 %, võib tähistada nimetusega „Mel de Urze“ või „Mel de Queiró“.

3.3. Sööt (üksnes loomse päritoluga toodete puhul)

„Mel de Barroso“ tähist kandvat mett valmistavate mesilasperede lisasöötmine ei ole lubatud, välja arvatud juhul, kui on kehtestatud kohustuslikud sanitaar- või fütosanitaarmeetmed või loodusõnnetuste või ebasoodsate ilmastikutingimuste korral, mil mesinik võib mesilasperet sööta veest ja suhkrust ja/või meest koosneva siirupiga.

3.4. Tootmise erietapid, mis peavad toimuma määratletud geograafilises piirkonnas

Tootmine ja vurritamine

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode „Mel de Barroso“ tuleb turustamiseks pakendada. Seda võib turustada vedelas või kristalliseerunud olekus või kärgedes (tingimusel, et need on täielikult vahaga kaetud ega sisalda hauet).

Kui „Mel de Barroso“ nimetust kandval meel esineb suuri puudusi, eelkõige faasieralduse (glükoosikristallide sadestumine) või käärimise korral, siis seda turustada ei tohi.

3.6. Sellise toote märgistamise erieeskirjad, millele registreeritud nimetus viitab

Toote „Mel de Barroso“ pakendil peab olema:

— üks järgmistest märgetest: „MEL DE BARROSO – DENOMINAÇÃO DE ORIGEM PROTEGIDA“ või „„MEL DE BARROSO“ DOP“;

— vajaduse korral märge „Mel de Urze“ või „Mel de Queiró“;

— kontrolliasutuse nimi.

4. Geograafilise piirkonna täpne määratlus

Haldusüksused: Boticas, Chaves, Montalegre ja Vila Pouca de Aguiar ning haldusüksuse Murça vallad Jou ja Valongo de Milhais.

5. Seos geograafilise piirkonnaga

„Mel de Barroso“ mesi on pärit Barroso kõrgeimatest piirkondadest. Seda toodavad Apis mellifera iberiensis mesilased, kes on märkimisväärselt hästi kohanenud piirkonna kliimatingimustega tänu piirkonna tüüpilisele taimkattele, mis koosneb peamiselt kanarbikust (Erica spp.). Lisaks kanarbikule Erica umbellata, mis on piirkonnas tuntud ka nime queiró all, esineb liike Erica cinerea, Erica arborea, Erica vagans, Erica ciliaris ja Calluna vulgaris. See kõik pakub suurepäraseid tingimusi mesilasperede arenguks ja selleks et toota piirkonnale iseloomulikest meetaimedest väga hinnalist tumedat mett, mis sisaldab valdavalt kanarbikuliste õietolmu.

Viide spetsifikaadi avaldamisele

(viitemääruse artikli 6 lõike 1 teine lõik)

https://www.dgadr.gov.pt/images/docs/val/dop_igp_etg/Valor/doc/CE_Mel_Barroso.pdf

(1) ELT L 179, 19.6.2014, lk 17.